Få sekunders uopmærksomhed i trafikken kan betyde, at man overser en anden trafikant eller ender i den forkerte side af vejen. Faktisk er uopmærksomhed og manglende orientering ifølge Rigspolitiet en medvirkende faktor i hver tredje dødsulykke i trafikken. Og blandt andet derfor vil alle politiets 12 kredse i den kommende uge udføre en uopmærksomhedskontrol. - For at forebygge de her ulykker sætter vi ind med kontrol i den kommende uge, siger Christian Berthelsen, der er politiassistent i Rigspolitiets Nationale Færdselscenter, i en pressemeddelelse. Mobil, GPS og snacks En undersøgelse fra 2019, hvor 20.000 trafikanter medvirkede, viser, at otte procent af førerne af personbiler og varevogne foretager distraherende handlinger, mens de kører på vejene. For større køretøjer, primært lastbiler, er tallet hele 18,7 procent. Distraherende handlinger er eksempelvis brug af mobiltelefoner, indstilling af GPS og indtagelse af mad. I forhold til en tilsvarende undersøgelse fra 2017 er der sket en stigning i antallet af distraherende handlinger både for mindre og større køretøjer. På brugen af håndholdt mobiltelefon er der dog sket et fald. Noget politiet mener skyldes indførslen af klip i kørekortet, politikontrol og bedre teknologiske muligheder for bilisterne, som gør at de ikke behøver at have telefonen i hånden. - Uopmærksomhed er risikabelt for alle trafikanter. Men ulykker med tunge køretøjer hører på grund af deres størrelse og vægt til de alvorligste. Det er derfor særligt vigtigt, at erhvervschaufførerne holder fokus og ikke foretager sig noget, der tager deres opmærksomhed fra trafikken, siger Christian Berthelsen.

Referat:
Kontrollen sker samtidig med en kampagne, der opfordrer bilister til at køre bil, når de kører bil.